CELEX: 62011TN0425
Language: el
Date: 2011-08-03 00:00:00
Title: Υπόθεση T-425/11: Προσφυγή της 3 Αυγούστου 2011 — Ελληνική Δημοκρατία κατά Επιτροπής

24.9.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 282/45
            
         Προσφυγή της 3 Αυγούστου 2011 — Ελληνική Δημοκρατία κατά Επιτροπής
   (Υπόθεση T-425/11)
   2011/C 282/83
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Π. Μυλωνόπουλος και Κ. Μπόσκοβιτς)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρώσει την προσβαλλόμενη απόφαση, και
            
         
               —
            
            
               Να καταδικάσει την Επιτροπή στην καταβολή των δικαστικών εξόδων.
            
         
      Ισχυρισμοί και κύρια επιχειρήματα
   
   Με την παρούσα προσφυγή, η προσφεύγουσα ζητεί την ακύρωση της απόφασης της Ευρωπαϊκής Επιτροπής της 24 Μαΐου 2011, Ε(2011)3504 τελικό, σχετικά με τη κρατική ενίσχυση σε ορισμένα ελληνικά καζίνα, αριθ. C 16/2010 (πρώην ΝΝ 22/2010, πρώην CP 318/2009).
   Προς στήριξη της προσφυγής η προσφεύγουσα προβάλλει τους εξής λόγους ακύρωσης:
   
               1)
            
            
               
                  
                     Πρώτος λόγος
                  : Εσφαλμένη ερμηνεία του άρθρου 107 παρ. 1 ΣΛΕΕ σχετικά με την έννοια της κρατικής ενίσχυσης.
               Ειδικότερα, η προσφεύγουσα ισχυρίζεται ότι η καθής εσφαλμένως υπολαμβάνει ότι η επιβολή χαμηλότερου εισιτηρίου εισόδου σε ορισμένα καζίνα τους προσπόρισε πλεονέκτημα δια της μειώσεως των κρατικών εσόδων. Επίσης, οι φερόμενοι ως αποδέκτες της ενίσχυσης δεν βρίσκονται σε συγκρίσιμη νομική και πραγματική κατάσταση με τα λοιπά καζίνα που λειτουργούν στην Ελλάδα και δεν επηρεάζεται το ενδοκοινοτικό εμπόριο, ούτε νοθεύεται ο ανταγωνισμός εντός της εσωτερικής αγοράς.
            
         
               2)
            
            
               
                  
                     Δεύτερος λόγος
                  : Μη προσήκουσα, ελλιπής και αντιφατική αιτιολογία ως προς τη στοιχειοθέτηση της κρατικής ενίσχυσης.
               Η προσφεύγουσα σημειώνει ιδίως ότι η αιτιολογία είναι αντιφατική καθ’ ότι δέχεται ότι η επιβολή χαμηλότερου εισιτηρίου μπορεί να αυξήσει την πελατεία των υπό κρίση καζίνων ενώ συγχρόνως αμφισβητεί την αύξηση των κρατικών εσόδων λόγω της αύξησης της πελατείας. Επίσης, η αιτιολογία είναι ελλιπής ως προς την απόδειξη του πλεονεκτήματος και τη θεμελίωση της επίδρασης στο ενδοκοινοτικό εμπόριο και προδήλως εσφαλμένη ως προς την απόδειξη του επιλεκτικού χαρακτήρα του μέτρου.
            
         
               3)
            
            
               
                  
                     Τρίτος λόγος
                  : Η ανάκτηση της ενίσχυσης παραβιάζει το άρθρο 14 του κανονισμού 659/99/ΕΚ του Συμβουλίου (1).
               Ειδικότερα, η προσφεύγουσα ισχυρίζεται ότι η ενίσχυση δεν αναζητείται από τους πραγματικά δικαιούχους, δηλαδή τους πελάτες των καζίνων που εφαρμόζουν χαμηλότερη τιμή εισιτηρίου. Επίσης, η ανάκτηση αντίκειται στη γενική αρχή της δικαιολογημένης εμπιστοσύνης, λόγω της προηγούμενης νομολογίας του Συμβουλίου της Επικρατείας και της συμπεριφοράς της καθής, καθώς και στη γενική αρχή της αναλογικότητας, καθ’ όσον επιβάλλει δυσανάλογα και μη δικαιολογημένα βάρη στους φερόμενους αποδέκτες της ενίσχυσης και ενισχύει την ανταγωνιστική θέση των καζίνων που εφαρμόζουν την τιμή εισιτηρίου των 12 ευρώ.
            
         
               4)
            
            
               
                  
                     Τέταρτος λόγος
                  : Η καθής προέβη σε εσφαλμένο υπολογισμό των προς ανάκτηση ποσών.
               Η προσφεύγουσα υποστηρίζει ότι η καθής αδυνατεί να υπολογίσει με ακρίβεια το υποτιθέμενο πλεονέκτημα των αποδεκτών της ενίσχυσης και δεν λαμβάνει υπ’ όψιν την επίδραση που άσκησε ή ήταν δυνατόν να ασκήσει στη ζήτηση η εφαρμογή χαμηλότερης τιμής εισιτηρίου.
            
         
      (1)  Αριθ. 659/1999 Κανονισμός του Συμβουλίου της 22ας Μαρτίου 1999 για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (ΕΕ L 83 της 27/03/1999, σελ. 1)